tomron87/hebrew-wikipedia-sentences-corpus huggingface dataset:
ב-2 במרץ אושר המקרה הראשון של נגיף קורונה במוסקבה, צעיר חלה ב-21 בפברואר בעת שהה בחופשה באיטליה, וחזר לרוסיה ב-23 בפברואר כשהיה בביתו במוסקבה.
הוא הופיע עם תסמינים במרפאה ב-27 בפברואר ואז אושפז.
דווח כי הוא הבריא ב-6 במרץ.
ב-5 במרץ אושר המקרה הראשון של נגיף הקורונה בעיר סנט פטרבורג.
סטודנט איטלקי ששב לרוסיה מאיטליה ב-29 בפברואר ואושפז ב-2 במרץ.
ב-6 במרץ אושרו שישה מקרים נוספים, כאשר חמישה מהם היו במוסקבה ואחד מהם נמצא בניז'ני נובגורוד.
על פי הדיווחים, כולם קשורים לאיטליה ואך זה שבו מחופשה שם.
ב-7 במרץ אושרו ארבעה מקרים, שלושה בליפצק ואחד בסנט פטרבורג.
ב-8 במרץ אושרו שלושה מקרים חדשים בבלגורוד, מוסקבה ובמחוז קלינינגרד, כולם חזרו מאיטליה.
ב-9 במרץ המשרד הודיע כי נרשמו שלושה מקרים נוספים במוסקבה, כולם מאיטליה ובסך הכל 20 מקרי הידבקות בנגיף (2 אזרחי סין שהחלימו, סטודנט איטלקי, אזרחים רוסיים שהיו באיטליה ורוסים שהוחזרו מהספינה דיימונד פרינסס).
ב-11 במרץ אושרו שמונה מקרים חדשים, שישה במוסקבה ושניים בפרברי מוסקבה, כולם מאיטליה.
ב-12 במרץ אושרו שישה מקרים, בהם ארבעה במוסקבה, אחד בקלינינגרד והמקרה הראשון במחוז קרסנודר.
במנהלת הליגה המאוחדת של VTB הוחלט להשבית את הליגה.
ב-13 במרץ אושרו 11 מקרים נוספים של נדבקי קורונה במוסקבה, סנקט פטרבורג ובמחוז לנינגרד.
כולם אזרחי רוסיה ששבו מאוסטריה, צרפת וספרד.
ב-14 במרץ אושרו 12 מקרים נוספים של נדבקים בקמרובו ובמחוזות נוספים.
בכך הגיע מניין הנדבקים במדינה ל-59 איש.
בנוסף, ליגת העל הרוסית בכדורגל וליגת KHL החלו בהטלת מגבלות על כמות צופים לקראת אפשרות של השבתת הליגה.
ב-18 במרץ 2020, שירותי בריאות הציבור במדינה עדכנו את מספר הנדבקים ל-147, עלייה של 29%, בעקבות גילוי 33 נדבקים חדשים.
משרד התרבות של רוסיה הורה על כלל המוזיאונים וארגוני התרבות לסגור את שעריהם.
ב-19 במרץ דווח על מקרה מוות ראשון במדינה מהנגיף - מותה של אישה בת 79 שאושפזה ב-13 במרץ בעקבות הידבקות בנגיף.
על פי המטה המבצעי לניטור ומעקב אחר המצב עם הנגיף, האישה מתה בשל סיבוך מחלות רקע כתוצאה מדלקת ריאות על רקע מחלות קשות: סוכרת סוג 2, יתר לחץ דם עורקי, סטנטציה של עורקים כליליים, מחלת לב כלילית באבי העורקים, יתר לחץ דם ריאתי.
ב-28 במרץ הודיעה הממשלה ברוסיה כי גבולות המדינה ייסגרו החל מ-30 במרץ, במטרה לבלום את התפשטות נגיף הקורונה.
על פי ההודעה, תיחסם תנועת הרכבות, הרכבים וכן הולכי הרגל, והצו יחול גם בגבולות הימיים של רוסיה.
ב-7 באפריל, הרשויות הודיעו כי נערכו 800,000 בדיקות לזיהוי הקורונה, 7,497 חולים ב-80 מחוזות, 494 הבריאו ו-58 איש מתו.
עוד 185 אלף נמצאים באשפוז תחת פיקוח רופאים.
בין החולים גם הזמרת נדז'דה בבקינה בת ה-70.
ב-17 באפריל סגנית ראש העיר מוסקבה אנסטסיה רקובה הודיע ששיא המחלה בעיר צפויה בעוד כשבועיים-שלוש.
ב-1 במאי נודע כי קצב ההדבקה ממשיך לגדול וכי בין השאר אושפז ולדימיר יאקושב שר הבינוי והשיכון, לאחר שנדבק בנגיף וחלה החמרה במצבו.
ב-9 במאי לראשונה מאז שנת 2000 לא נערך במוסקבה מצעד הניצחון.
הנס קלוגה בשם הארגון הבריאות העולמי בירך על ההחלטה
ב-12 במאי 2020 נודע כי דובר הקרמלין דמיטרי פסקוב ורעייתו טטיאנה נבקה נמצאו חיובים לנגיף ואושפזו, זאת לצד דיווחים על כך שרוסיה הגיעה למקום שני בעולם במספר הנדבקים.
ב-20 במאי 2020 מספר הנדבקים הכולל חצה את רף ה-300,000. עם זאת הממשלה עדכנה כי לראשונה מאז פרוץ המשבר מספר המבריאים היומי עולה על מספר הנדבקים.
ב-25 במאי 2020 מספר ראשי מחוזות הודו כי נדבקו בנגיף, בהם ראש רפובליקת טובה שולבן קרא-אול וראש רפובליקת צ'צ'ניה רמזן קדירוב.
ב-17 ביוני דווח לראשונה על ירידה בהיקף הנדבקים היומי, לאחר שלראשונה מזה חודש וחצי מספר המקרים החדשים היומי מגיע ל-7,478 מקרים חדשים, לעומת מעל 8,000 יום קודם לכן.
ב-26 ביוני דווח על המשך מגמת ירידה בהיקף התחלואה, כשמספר הנדבקים היומי מגיע ל-6,800.
ב-8 ביולי מספר הנדבקים הכולל חצה את רף ה-700,000, ממוצע יומי של 6,400 נדבקים.
ב-12 ביולי דווח לראשונה כי מספר המבריאים הגיע ל-500,000 עם 230,000 מקרים פעילים.
ב-20 ביולי דווח כי מספר הנדבקים היומי ירד אל מתחת ל-6,000 ועמד על 5,940.
ב-27 ביולי 2020 דווח על המשך מגמת ירידה במספר הנדבקים.
בנוסף נודע כי רומן קופין, מושל צ'וקוטקה, נדבק בנגיף ואושפז.
ב-16 באוגוסט דווח כי מספר הנדבקים היומי ירד אל מתחת ל-5,000 ועמד על 4,892, לראשונה מאז 23 באפריל, אז נמדדו 4,774 נדבקים חדשים.
ב-4 בספטמבר שוב דווח על עלייה בקצב הנדבקים היומי ועמד על 5,110, כאשר מספר הנדבקים הכולל מגיע ל-1,015,105.
ב-9 באוקטובר, מספר המבריאים הכללי הגיע ל-1,009,421.
ב-14 באוקטובר אושר לניסויים חיסון שני בשם EpiVacCorona.
ב־20 בנובמבר, לפי דיווחים, בבתי החולים בכמה אזורים ברוסיה נרשם מחסור בתרופות, והם התקשו לרכוש תרופות חדשות.
בין השאר, נרשם מחסור באנטיביוטיקה ובתרופות אנטי-ויראליות המשמשות לטיפול בנגיף.
ב-5 בדצמבר עיריית מוסקבה החלה במבצע חיסון המוני בחיסון Gam-COVID-Vac.
החיסון חולק למרבית מחוזות רוסיה, כאשר החיסון השני EpiVacCorona הופץ גם הוא.
ב-8 בדצמבר, מועצת העיר סנקט פטרבורג דיווחה על שיא במאובחנים חדשים ומתים בעיר ומושל סנקט פטרבורג אלכסנדר בגלוב התריעה על הטלת סגר וסגירת מקומות הבילוי במהלך חגי השנה החדשה.
ב-24 בדצמבר, דווח שנמצאו 29,935 חולים חדשים ביום החולף, שיא יומי מאז פרוץ המגפה; המטה המבצעי למאבק בקורונה דיווח על 635 מקרי מוות מאז יום קודם, שיא שלילי בשנת 2020 מאז פרוץ המגפה.
ב־10 בפברואר דווח שמספר הנדבקים הכולל חצה את רף ה־4,000,000. בנוסף, הרשויות דיווחו כי 2.2 מיליון רוסים התחסנו בספוטניק V.
ב-14 בפברואר דווח ש־12,828 מאומתים התגלו מיום קודם.
ב־26 בפברואר, הרשויות דיווחו כי כ־4 מיליון רוסים התחסנו בספוטניק V (כ־600,000 מהם במוסקבה לבדה).
ב־4 במאי 2021, דווח על המשך מגמת ירידה בתחלואה, עם מספר הנדבקים היומי שעמד על 7,770, שהיה למספר המקרים היומי הנמוך מאז ספטמבר 2020.
ב-10 ביוני 2021, דווח על עלייה מחודשת במספר המקרים: 11,600 מקרים חדשים, הנתון הגבוה ביותר מזה 3 חודשים.
בעקבות זאת הוטלו מגבלות מחודשות במספר ערים על קיום אירועי תרבות וספורט וזאת ערב יורו 2020, שכמה ממשחקיו ייערכו בגזפרום ארנה שבסנקט פטרבורג.
הצו נחתם על ידי המושל אלכסנדר בגלוב על בסיס פקודת רופא התברואה הממלכתי הראשי של העיר.
בנוסף, אף על פי שגזפרום ארנה מארח את משחקי יורו 2020, הוחלט שלא יותר משלושת אלפים אוהדים יוכלו להיכנס במקביל לאזורי האוהדים של יורו 2020. החל מה-21 ביוני פארקי מים ואטרקציות שונות יסגרו למבקרים.
ב-28 ביוני דווח כי עיריית מוסקבה תאלץ מעסיקים לחסן לפחות 60% מעובדיהם, ולא לספק שירות ללקוחות לא-מחוסנים, זאת בשל חוסר האמון הציבורי בחיסונים הרוסיים.
ב־31 ביולי, דווח כי 23,349 רוסים מתו במהלך חודש יולי מסיבוכי קורונה.
נתון זה כמעט הכפיל את נתון חודש יוני (13,713) והפך למספר שיא מפרוץ המגפה.
ב-26 באוגוסט דווח כי נרשם חיסון חמישי בשם Epivaccorona N.
ב-20 באוקטובר, טטיאנה גוליקובה המליצה לנשיא רוסיה להטיל סגר במרבית אזורי המדינה החל מ-30 באוקטובר ועד 7 בנובמבר 2021: בפועל, פוטין הכריז על "חופשה בתשלום" בימים אלה לכלל תושבי המדינה, כאשר העובדים יישארו בבתיהם ומקום עבודתם ימשיך לשלם את משכורתם בזמן זה.
המדינה תסבסד את התשלומים הללו ב-4 מיליארד דולר שיתוקצבו מתקציב המדינה.
ב-30 באוקטובר, דווח כי 1,163 איש מתו מהנגיף מיום קודם, מספר המקרים הקטלני הגבוה ביותר מאז פרוץ המגפה;
ב-31 באוקטובר, דווח על שיא חדש שנרשם במספר המאומתים היומי, שעמד על 40,993. מספר הנדבקים הכולל חצה את רף ה־8,027,012. מספר המחלימים הכולל הגיע ל־7 מיליון.
רוסיה נכנסה לסגר מלא במקומות העבודה בשבוע הראשון של נובמבר ובבירה מוסקבה הוטל סגר חלקי במסגרתו, יפעלו רק סופרמרקטים ובתי מרקחת.
הרשויות דיווחו כי במהלך חודש אוקטובר, 1,002,764 איש נדבקו בנגיף.
ב־3 בינואר דווח ברוסיה, כי התגלו 16,343 מקרים של נגיף קורונה מיום קודם וזהו המספר הנמוך ביותר מאז 17 ביוני 2021. במהלך היום מתו 835 בני אדם מהנגיף.
המספר הגדול ביותר של מקרים ביום זוהה בסנקט פטרסבורג - 1,341 אנשים.
מוסקבה במקום השני עם 1,335 חולים.
במקום השלישי נמצא מחוז מוסקבה עם 1,180 מקרים.
גרף קצב ההידבקות והתפשטות המחלה
ברוסיה, מערכת בדיקת ואבחון COVID-19 מפותחת ומיוצרת על ידי המרכז המדעי הממלכתי "וקטור" (החל מ-11 בפברואר 2020).
ב-6 במרץ פותחה מערכת כזו גם על ידי משרד הבריאות של הפדרציה הרוסית, כאשר בוצעו קרוב ל-70 מיליון בדיקות לנגיף קורונה.
לדברי המשנה לראש הממשלה לענייני בריאות טטיאנה גוליקובה רוסיה החלה לייצר עד 100 אלף מערכות בדיקה לגילוי זיהום נגיף COVID-19 מדי יום, כאשר מופעלות גם מעבדות ניידות שמאפשרות אבחון מהיר של הנגיף.
ב-The Moscow Times, גוף חדשות עצמאי מרוסיה, השוו שני כתבים את שיטת האבחון של רוסיה בהשוואה לשיטות אבחון במדינות מערב אירופה, וביקרו אותה שהיא מטעה ומציגה נתוני חסר.
ביוני 2020 חברת גנריום הרוסית פיתחה כלי לגילוי מהיר ומדויק של נוגדנים למחלה אצל בני אדם.
בפברואר 2021 נודע שהשירות הפדרלי לפיקוח בתחום הגנת זכויות הצרכן פיתח בדיקה מהירה וחדשנית ברמת דיוק גבוהה לאבחון COVID-19. הבדיקה מקטינה את זמן האבחון פי 3 ואת זמן מתן התוצאות פי 5 ויותר ומתאימה לאיתור הנגיף בשלב מוקדם.
הבדיקה החדשה מבטלת את התלות באספקת רכיבים מחוץ למדינה והופכת את הבדיקה עצמה לנגישה יותר.
רוסיה יישמה אמצעי מניעה מחמירים כדי לבלום את התפשטות COVID-19 במדינה באמצעות הטלת הסגר, פשיטות על נשאי נגיף פוטנציאליים ושימוש במערכות זיהוי פנים כדי לכפות בידוד על אלה שמפרים אותו.
צעדים אחרונים למניעת משבר ברוסיה כללו איסור על ייצוא מסכות רפואיות, בדיקות אקראיות בתחנת הרכבת של מוסקבה וביטול אירועים בהיקפים גדולים על ידי בתי ספר.
ממשלת רוסיה נקטה גם בצעדים כדי למנוע מאזרחים זרים ממדינות שנפגעו קשה מלבקר ברוסיה.
שירות הפיקוח על בריאות הצרכן, Rospotrebnadzor, ייעץ לתיירים להימנע מביקור בווהאן ולהתרחק מגני החיות הסינים ומשווקים המוכרים בעלי חיים ופירות-ים.
עוד נמסר מהסוכנות כי פיתוח חיסון נגד הנגיף היא בהסתמך על המלצות ארגון הבריאות העולמי.
144 רוסים פונו מווהאן, מוקד ההתפרצות, והושמו בהסגר במחוז טיומן במשך שבועיים מאז 5 בפברואר.
על פי העיתון נובאיה גזטה, שגרירות סין ברוסיה ביקשה משלטונות מוסקבה להפסיק לבצע פרופיילינג לתושבי סין בתחבורה הציבורית בעיר מוסקבה.
ב-4 במרץ אסרה רוסיה באופן זמני על ייצוא מסכות רפואיות, כפפות, תחבושות וחליפות מגן.
ב-6 במרץ הודיע ראש עיריית מוסקבה, סרגיי סוביאנין, על "משטר כוננות גבוה", והורה על בידוד עצמי למשך שבועיים לרוסים שחזרו מסין, דרום קוריאה, איראן, צרפת, גרמניה, איטליה וספרד.
הוכרז כי רוסיה ביצעה יותר מ-51,000 בדיקות לנגיף בפריסה ארצית.
ב-8 במרץ איימו רשויות העיר במוסקבה מאסר של עד חמש שנות מאסר על אנשים שלא הצליחו לבודד את עצמם במשך שבועיים לאחר שביקרו במדינות שנפגעו קשה מההתפרצות.
ב-14 במרץ, במוסקבה הורו שלא לסגור את בתי הספר וכי ההורים יחליטו אם הילד ממשיך ללכת לבית הספר או להישאר בבית.
מאחר שלכל משפחה יכולות להיות נסיבות משלה.
לילדים שהוריהם מורחקים באופן זמני מבית הספר, הנהלות בתי הספר ינסו להבטיח המשך השכלה מרחוק.
במקרה זה, השיעורים בבתי הספר יימשכו.
בנוסף, על המעסיקים מוטלת החובה למנוע מעובדים הנדרשים לעמוד במשטר בידוד עצמי בבית מלהיכנס למקום העבודה ולשטחי הארגון.
זאת, כדי להגן על בריאותם של עובדים אחרים: חוק העבודה הרוסי מחייב את המעסיקים לספק תנאי עבודה בטוחים.
הוחרגו מכך אזרחי בלארוס, חברי משלחות רשמיות ואנשים המחזיקים באישור שהייה בפדרציה הרוסית; משרד הבריאות ורוספוטרבנאזור קיבלו הוראה לתרגם קטעים של מערכות מידע מחלקתיות עם מידע על הנגיף החדש עד 16 במרץ לפורמט נגיש ונוח לאזרחים.
ב-15 במרץ ממשלת רוסיה הורתה על הקמת המועצה המתאמת למאבק בנגיף הקורונה וארגון "המטה המבצעי הפדרלי למאבק בנגיף קורונה" (Федеральный оперативный штаб по борьбе с коронавирусом), שהוא גוף העל הממשלתי האחראי לניהול המאבק בתחום זה.
נשיא רוסיה ולדימיר פוטין הורה על הקמת קבוצת עבודה להקמת המועצה הממלכתית למאבק בנגיף, שתתאם את פעילות כלל הגופים תחת סגל הנשיא.
עוד באותו יום, ראש עיריית מוסקבה סרגיי סוביאנין, הורה על בניית 2 בתי חולים לטיפול בנגיף באזור מוסקבה החדשה, סמוך לכפרים באבנקי וגולוחבאסטובו, בו נפתח המרכז הקליני המוסקבאי למחלות זיהומיות.
ב-25 במרץ 2020 נשיא רוסיה, ולדימיר פוטין, פנה בנאום לאומה במסגרתו הודיע על ההחלטה להטיל חופשה בתשלום על כלל אזרחי המדינה למשך שבוע, תוך סגירת כלל בתי הקפה והמסעדות במדינה.
במסגרת ההחלטה הודיע גם על צעדים סוציאליים שנועדו להבטיח המשך תשלומי קצבאות למשפחות מרובות ילדים ואיסור על מעסיקים לפטר את עובדיהם במהלך תקופה זו והטיל הקפאה על חובות למועסקים במהלך אותה התקופה.
ב-30 במרץ לאחר שמוסקבה ופרבריה הודיעו על סגר כללי, ראש הממשלה מישוסטין דחק בשאר המחוזות לבצע צעדים דומים והכריז על צו להטלת קנסות עבור מפירי בידוד.
ב-31 במרץ, האספה הפדרלית של רוסיה אישרה הצעת חוק המאפשרת לממשלת מישוסטין להטיל מצב חירום בכוחות עצמה.
בעבר, רק ועדה בראשות השר למצבי חירום יכולה הייתה לעשות כן.
ב-1 באפריל 2020 הממשלה חייבה את כלל אזרחי המדינה לתעד את מצב בריאותם בפורטל השירותים הציבוריים של הפדרציה הרוסית על מנת לנטר ולקבל תמונת מצב של החולים במדינה.
למחרת חתם פוטין על צו לפיו כלל האזרחים יוצאים לחופשה בתשלום מ-4 באפריל עד ל-30 באפריל 2020, במסגרתה נאסר על האזרחים לצאת מבתיהם, אלא לרכישת מזון ותרופות.
באפריל 2020, כמה רופאים ברוסיה טענו כי הנתונים שמוסרת ממשלת רוסיה אינם מדויקים וכי בפועל מספר הנדבקים במדינה הוא גבוה בהרבה ממה שהממשל מדווח.
לדעת הרופאים מקרים רבים מדווחים כחולי דלקת ריאות.
טענות כאלה הועלו גם בתחילת פרוץ המגפה במדינה, בתחילת מרץ 2020, בתקשורת המערבית נטו לצטט רופאה העומדת בראש ארגון אופוזיציוני בשם ברית הרופאים הרוסית שטענה שהמידע שמספק הממשל הרוסי מזויף ומטה את המספרים כך שלא תחשף חומרת המצב האמיתי.
ב-9 באפריל הודיעה עיריית מוסקבה על הקשחת תנאי הסגר המוטל על תושביה, בעקבות הנגיף.
התושבים מורשים לצאת מבתיהם רק לצורכי קניית מזון או תרופות בחנות הקרובה ביותר לביתם, קבלת טיפול רפואי בהול או טיול עם הכלב.
בהמשך הודיעו הרשויות כי בתי החולים במוסקבה נמצאים תחת "זרם עצום" של חולים, מה שהחל להכביד על תפקודם וברשתות החברתיות פורסם סרטון של עשרות אמבולנסים בתור מחוץ לבתי חולים בשל עומס, מה שהביא את הרשויות להכריז על מצב חירום לאומי.
ופוטין נשמע אומר כי העלייה במספר הנדבקים מגיעה בעקבות חוסר ציות של האוכלוסייה לתנאי ההסגר שהוטלו במחוזות.
מנגד, עסקים רבים ביקרו את הממשל על הסיוע המועט שהם מקבלים בעת המשבר, לעומת חברות ממשלתיות שזכו לסובסידיות.
ב-12 במאי נודע כי הממשלה התירה הקלות והחלה ביישום אסטרטגיית יציאה, זאת למרות ביקורת גוברת על חוסר מוכנות מערכת הבריאות הציבורית ועל כך שמדי יום מדווח על 10,000 מקרים חדשים בממוצע.
עם זאת, בממשל טענו כי אחוזי ההדבקה הגבוהים נובעים מחוסר השמירה של האזרחים על כללי ריחוק חברתי.
לדברי שר הבריאות מיכאיל מוראשקו, התנהלות האוכלוסייה מסבכת את המאבק נגד התפשטות המחלה והעובדה שהאוכלוסייה הרוסית אינה מודעת לחלוטין למצב ולצורך בהיענות ובצעדי מנע.
ב-20 במאי 2020, כשדיברה אל צירי מועצת הפדרציה, הודיעה המשנה לראש הממשלה טטיאנה גוליקובה על הכנת תוכנית לאומית להתגברות על מצב המשבר בצל נגיף הקורונה.
לדבריה, תוך זמן קצר יוכלו 17 מחוזות לעבור לשלב הסרת המגבלות שהוטלו בעקבות הנגיף.
ב-31 במאי משרד הבריאות של רוסיה אישר להשתמש בפביפירביר כתרופה לנגיף.
ממשלת רוסיה הפעילה במהלך התפשטות המגפה מוקד חירום ייעודי שמספרו 122, שפעל לצד מוקד החירום הלאומי 112 ונועד לתאם בין המרפאות השונות ולשירותי האמבולנס והרפואה הדחופה.
בפברואר 2021 ממשלת מחוז מוסקבה, מועצת העיר סנקט פטרבורג ועיריית מוסקבה הודיעו על הקלה במגבלות ובהנחיות.
הרשויות העריכו כי קצב המתחסנים עשוי להוביל לכך שמרבית המגבלות יוסרו בקיץ 2021.
עם זאת, אופן טיפול הרשויות במגפה סופג ביקורת רבה ולנשיא רוסיה ולדימיר פוטין אף הוענק פרס איג־נובל לרפואה, בשותפות עם נשיא בלארוס לוקשנקו על טיפולם הכושל של השניים במגפת הקורונה.
בפברואר 2020 דווח כי נהגים של חברת האוטובוסים מוסגורטרנס הונחו לדווח לממונים עליהם אם ראו אזרחים סינים באוטובוסים אצלם ובמקרה כזה להזעיק את המשטרה.
עובדי הרכבת התחתית של מוסקבה דרשו מאזרחים סינים למלא טפסים בכניסתם לתחנות.
ב-21 בפברואר, סרגיי סוביאנין אישר כי חברת האוטובוסים העירונית והרכבת התחתית נדרשו לשתף פעולה עם המשטרה בתשאול וניטור המגיעים מסין.
מערכת לזיהוי פנים הושמשה לצורך זה.
ב-24 בפברואר, השגרירות הסינית במוסקבה ביקשה מהרשויות לשים קץ להפליה ולצעדים מפלים אלה בתחבורה הציבורית, בעוד ראש העיר של מוסקבה התעקש כי צעדים אלה נועדו ליישם מדיניות בידוד ולא הפליה או גזענות.
בתחילת מרץ דווח על כמה מקרים של גירוש סטודנטים סינים שהפרו את תנאי הבידוד.
ברם, בשלבים מאוחרים, יותר על הצעדים הללו הושתו גם על כלל המגיעים מחוץ לארץ, כולל אזרחי רוסיה והם אולצו להיכנס לבידוד של שבועיים.
דווח על מאתיים מקרים של הפרות צווי בידוד בידי אזרחים מקומיים שזוהו במערכת זיהוי תווי פנים במוסקבה.
לאחר שהוטלה חובת בידוד על כל השבים מחוץ למדינה, בהמשך הממשל החל בהטלת סגר מקומי על המחוזות השונים בעקבות עלייה בקצב גילוי החולים במהלך חודש מרץ.
אכיפת הבידוד הוטלה על המשטרה, כשבמספר מקרים ביצעה המשטרה מעצר של מפירי בידוד לאחר שהופעלו אמצעים טכנולוגיים לאכיפת הבידוד באמצעות איכון סלולרי של חולה בנגיף קורונה ומי שחייב בבידוד בית עקב חשש שחלה במחלה זו.
כבר ב-23 בינואר, העיר הרוסית בלאגובשצ'נסק, בסמוך לגבול סין, הגבילה את הגישה למדינה.
תוכניות חילופי סטודנטים וביקורים רשמיים בסין בוטלו.
מושל מחוז אמור וסילי אורלוב ומושל מחוז פנזה איוון בלוזרצב, קראו לתושבים שלא לתכנן טיולים לסין.
תושבי ערים גדולות נמנעו מקשר עם תיירים מסין.
ב-31 בינואר, המשנה לראש הממשלה טטיאנה גוליקובה אמרה כי רוסיה תגביל את כניסתם של זרים המגיעים בסין, למעט טיסות לנמל התעופה שרמטייבו.
ב-20 בפברואר נאסרה כניסת אזרחי סין.
האיסור הזמני מיועד לאזרחים סינים שנכנסים לרוסיה למטרות תעסוקה, פרטיות, חינוך ותיירות.
ב-28 בפברואר הודיעה מוסקבה כי תגרש 88 זרים בגין הפרת תנאי בידוד.
רוסיה אסרה על כניסתם של אזרחים איראניים לרוסיה ואמרה שהיא גם תגביל את כניסתם של אזרחי דרום קוריאה החל מ-1 במרץ.
טיסות בין רוסיה לדרום קוריאה הושעו, למעט אלה שמופעלות על ידי אירופלוט וחברת התעופה אורורה.
ב-4 במרץ השעתה רוסיה את שירות הרכבות ממוסקבה לניס, צרפת ואירופלוט השעתה טיסות להונג קונג וממנה מ-9 במרץ.
הטיסות לאיטליה, גרמניה, צרפת וספרד הוגבלו מאז 13 במרץ.
רוסיה גם חדלה להנפיק אשרות תייר לאזרחים איטלקיים.
ב-15 במרץ חברת הרכבות הפסיקה את הפעלת הקווים למערב אירופה.
למחרת הוחלט גם על סגירת הגבול עם בלארוס.
בפברואר 2021 נפתחו מחדש מספר קווי טיסה בינלאומיים עם מדינות שכנות.
ב-5 במרץ הודיע סגן ראשון לראש הממשלה אנדריי בלואוסוב על ביטול פורום סנקט פטרבורג הבינלאומי לכלכלה שהיה אמור להתקיים בתאריכים 3–6 ביוני 2020.
ב-10 במרץ חתם ראש עיריית מוסקבה, סרגיי סוביאנין, על צו לאיסור קיום אירועים המוניים במוסקבה עם יותר מ-5,000 משתתפים בין 10 במרץ ל-10 באפריל.
בצעד שהשפיע ישירות על משחקי קבוצות הכדורגל של מוסקבה במסגרת ליגת העל הרוסית בכדורגל.
ב-11 במרץ ביטל שר ההגנה של רוסיה, סרגיי שויגו את ועידת הביטחון הבינלאומית במוסקבה שתוכננה לתאריכים 22–23 באפריל.
ב-12 במרץ הודיע מושל מחוז מוסקבה אנדריי וורוביוב על מצב כוננות גבוה, האוסר על קיום אירועים גדולים במחוז על יותר מ-5,000 איש.
ב-13 במרץ מושל סנקט פטרבורג הורה לאסור התקהלות אנשים עד 1,000 איש מה-16 במרץ עד 30 באפריל, מה שהטיל מגבלה על קיום כל אירוע תרבותי וספורטיבי, זאת לאחר ש-130 מתושבי העיר הושמו בבידוד, מה שהגביל את קיום משחקי זניט סנקט פטרבורג בגזפרום ארנה.
ב-16 במרץ נאסרו כל אירועי הרחוב ובכללם אירועי הספורט בעיר מוסקבה,עד ל-10 באפריל.
בנוסף הוחלט כי כלל בתי הספר ייסגרו החל מ-21 במרץ ועד ל-12 באפריל 2020. באותו יום התאחדות הכדורסל הרוסית הודיעה על השבתת כל טורנירי הכדורסל שבאחריותה.
ב-17 במרץ הופסקו טורנירי הגביע, ליגת העל והליגה הלאומית.
ב-19 במרץ הוקפאה ליגת העל הרוסית בכדורעף וטורניר הגביע בענף זה.
ב-26 במרץ 2020 מנהלת הליגה המאוחדת של VTB הודיעה על ביטול המשך העונה ללא הכרעת אלופה.
ב־17 במרץ החלה תחרות המועמדים 2020 בניהולה של התאחדות השחמט המקומית ופיד"ה.
ב־26 במרץ, התחרות הופסקה בעקבות הודעת המדינה על סגירת הגבולות ב-27 במרץ.
ב־16 באפריל הודיע נשיא רוסיה על דחיית מצעד יום הניצחון והוא לא נערך ב־9 במאי 2020.
ב־21 באוגוסט עיריית מוסקבה הודיעה כי פסטיבל המוזיקה הצבאית הבינלאומי "מגדל ספסקאיה" בוטל ולא ייערך בצמוד לחומות הקרמלין, על מנת למנוע התקהלויות המוניות, מאחר שהאירוע מושך אליו לרוב עשרות אלפי צופים.
אירוע זה נערך לרוב מדי שנה החל מסוף אוגוסט עד תחילת ספטמבר.
במקום זאת, הנגנים והתזמורות הופיעו ב והמופע שודר בשידור חי באתר הרשמי של הפסטיבל.
הטיפול במסגרת בתי החולים הוא תומך ולא ישיר וכולל מתן חמצן, עירוי נוזלים, אנטיביוטיקה כאשר עולה חשד לזיהום חיידקי, ובמידת הצורך הנשמה מלאכותית מכנית.
בית החולים הקליני מספר 40 בקומונרקה שבמוסקבה היה המוסד הרפואי הראשון לקלוט חולי קורונה.
ביוני 2020, אוניברסיטת סצ'נוב הודיעה כי פיתחה חיסון ראשוני לנגיף, במימון הקרן למחקרים מתקדמים של רוסיה כאשר חברת התרופות R-Pharm הצהירה כי תוכל לייצר את החיסון באופן המוני תוך זמן קצר.
נוסף לחיסון זה, במשרד הבריאות של רוסיה טענו כי ישנם 17 חיסונים נוספים בפיתוח כולל כאלה שפותחו על ידי המרכז המדעי הממלכתי לווירולוגיה וביוטכנולוגיה, מכון המחקר המדעי הפטרבורגי לסרום וחיסונים ומכון המחקר המדעי המרכזי לאפידמיולוגיה.
ב-21 ביולי 2020 משרד ההגנה של רוסיה הודיע כי בשיתוף פעולה עם בית החולים הצבאי הראשי על שם בורדנקו ומרכז המחקר הלאומי לחקר מגפות ומיקרוביולוגיה הושלמה הכנת חיסון ל-COVID-19.החיסון פותח באמצעות נגיף נשא שמבוסס על אדנו-וירוס אנושי, שגורם לצינון, שאליו הוחדרו חלבונים מנגיף הקורונה כדי לעורר את תגובת המערכת החיסונית.
החיסון נרשם ב-11 באוגוסט 2020, כאשר רוסיה הפכה למדינה הראשונה בעולם לאשר חיסון.
בספטמבר 2020 הושלמו הניסויים הקליניים בחיסון שני שפותח על ידי המרכז המדעי הממלכתי לווירולוגיה וביוטכנולוגיה ונקרא בשם EpiVacCorona.
חיסון שלישי פותח על ידי המרכז הפדרלי למחקר מדעי ופיתוח תכשירים אימונוביולוגיים וזכה לכינוי CoviVac.
באוקטובר 2020 מדען מהמעבדות לטכנולוגיות תאים ותרופות דנ"א של האוניברסיטה הפדרלית של קרים בחצי האי קרים, הודיע על פיתוח חיסון רביעי.
תוכנית אופייניות לפיתוח ובדיקה של חיסון ברוסיה מורכבת משלבים רבים, כאשר שלב ייצור החיסון ושלב החיסון מתנהל במקביל.
יכולים לחלוף 10–15 שנים ממחקר וירוס ועד לייצור חיסון בתוכנית זו.
שלבים אופייניים לפיתוח ובדיקת חיסונים ברוסיה מחקריםבסיסיים
מחקר בסיסי במעבדה של הפתוגןבחירת התכנון הראשוני של התרופהעד 5 שנים מחקריםפרה-קליניים
ניסוייםבתרבויותתאיות(in vitro)ניסויים על חיות מעבדה (in vivo)עד שנתיים ניסויים קלינייםבמתנדבים
שלב I10 — 30אישעד שנתייםשלב II50 — 500אישעד 3 שניםשלב III1000אישעד 4 שנים בקרה ממשלתית,רישום עד שנתיים ייצורהמוני חיסוןהאוכלוסייה מחקריםנוספים
טכנולוגיות חדשות וניסיון קודם בייצור חיסונים נגד נגיפים קשורים הופכים את פיתוח החיסון למהיר הרבה יותר.
במקרה זה, תהליך הייצור אפשרי כבר בשלב הניסויים הקליניים.
בינואר 2021 הרשויות עדכנו כי למעלה מ-1,000,000 תושבי רוסיה התחסנו, כאשר החיסון ההמוני החל בדצמבר 2020, כאשר למעלה ממאה אלף תושבי מוסקבה התחסנו, בעוד בסנקט פטרבורג התחסנו 6,000 איש בלבד.
בפברואר 2021 דיווח משרד הבריאות של רוסיה כי 2.2 מיליון איש קיבלו את המנה הראשונה של חיסון ספוטניק V.
יותר מ־1.7 מיליון קיבלו גם את המנה השנייה.
ב-24 במרץ 2021 דווח כי ולדימיר פוטין התחסן בחיסון נגד קורונה מתוצרת רוסית, אך לא נאמר באיזה מן החיסונים הוא התחסן.
ב־1 במאי 2021 נודע כי חוסנו 12.3 מיליון תושבים, שהם כ־8% מהאוכלוסייה.
ביוני 2021 פורסם כי יותר מ-33 מיליון רוסים התחסנו, בחיסון Gam-COVID-Vac ובחיסון EpiVacCorona, שהם 12.3% מכלל האוכלוסייה.
מספר זה התעדכן ב-12 ביולי 2021 לכדי 20% מאוכלוסיית המדינה, שהם 29.9 מחוסנים אחרי מנה ראשונה, עם 19.24 שקיבלו גם את המנה השנייה.
חיסונים נגד קורונה בפיתוח רוסיה
חיסון ספוטניק V (רשמית: Gam-COVID-Vac, Гам-КОВИД-Вак ברוסית) הוא חיסון בפיתוח מרכז גאמליה והוא החיסון הראשון בעולם שאושר נגד הקורונה והוכיח 91.6% אחוזי יעילות.
החיסון הוא חיסון וקטורי ויראלי המבוסס על נגיף אדנו-אנושי המתמזג עם חלבון SARS-CoV-2 כדי לעורר תגובה חיסונית.
מורכב משני אדנו-וירוס רקומביננטים מסוג 5 (Ad5) ואדנו-וירוס מסוג 26 (Ad26) המשמשים כווקטורים בחיסון.
במאי 2021 אושר לשימוש חירום גרסת חיסון של מנה אחת המחזיקה באחוז יעילות של 79% בשם ספוטניק V לייט.
EpiVacCorona הוא חיסון שני שפותח ברוסיה, על ידי מרכז וקטור בשיתוף פעולה עם אוניברסיטת נובוסיבירסק.
החיסון מכיל ערבוב של שלושה תאי אנטי-גן מתאי S לנגיף SARS-CoV-2.
חיסון CoviVac הוא חיסון שלישי שנמצא בפיתוח מרכז צ'ומאקוב בשיתוף פעולה עם הכוחות המזוינים של הפדרציה הרוסית.
החיסון מחקה את התהליך הטבעי של הגוף להילחם בנגיף בכללותו, ולא רק חוסם את חלבון הספייק שלו.
החיסון נרשם במשרד הבריאות הרוסי ב־20 בפברואר 2021.
חיסון רביעי בשם Convacel נמצא בפיתוח מכון המחקר הפטרבורגי לחיסונים וסרומים והוא בשלבי ניסויים עם מכוני מחקר בחצי האי קרים.
באוקטובר 2021 משרד הבריאות של רוסיה רשם לשימוש חירום תרופה בשם מיר-19, שנועדה לטיפול בחולי קורונה.
בשל הנחיות להגבלת ההתקהלות, היות האוכלוסייה המבוגרת "קבוצת סיכון" (ובהתאם להנחיות משרד הבריאות להימנע מביקורים שלא לצורך) והטלת מגבלות על תחבורה ציבורית, הוחמרה תופעת הבדידות.
בשל עצירת אירועי התרבות וסגירת תיאטראות ומוזיאונים גברה התופעה של שידור הצגות דרך רשתות חברתיות, מטעם אמנים שונים ומשרד התרבות של רוסיה עודד את התיאטראות לשדר את ההצגות באמצעות אתר האינטרנט ולערוך סיורים וירטואליים במוזיאונים השונים.
ביממה האחרונה שוב נרשם שיא במספר המתים היומי - 929. התחלואה ממשיכה לשבור שיאים והיום נרשם שיא יומי חדש, עלייה יומית חמישית ברציפות, של 25,133 חולים.
מוסקבה מובילה במספר המקרים עם כמעט 3,600 ואחריה סנט פטרבורג עם כמעט 2,200.
עם זאת, באוקטובר 2021 דווח על מספר כולל של יותר מ־200,000 מתים מהנגיף כשהממונה על הצוות הממשלתי למאבק בנגיף, טטיאנה גוליקובה, דיווחה על עלייה בתחלואה ב־67 מ־85 ממחוזות רוסיה.
כך שאף על פח שישנו חיסון מקומי זמין, חוסר האמון האזרחי ברשויות, מוביל לאחוז מתחסנים נמוך והיענות נמוכה.
רוסיה שלחה לאיטליה 10 מטוסים של הכוחות להגנה כימית, ביולוגית וגרעינית ועליו מאות מומחים לטיפול במגפות, אחיות וציוד רפואי.
בנוסף נשלח מטוס עם ציוד רפואי לארצות הברית ומטוס עם סיוע הומניטרי לסרביה ולארמניה וצוות רופאים נשלח גם לקירגיזסטן, אוזבקיסטן וקזחסטן.
האיחוד האירופי פרסם מסמך רשמי בו האשים את רוסיה בהפצה מכוונת של פייק-ניוז סביב המגפה בגורמי מדיה מערביים באנגלית, ספרדית, איטלקית, גרמנית וצרפתית, ובמיוחד ברשתות חברתיות.
על פי דו"ח האיחוד האירופי, המאפיינים המרכזיים של דיווחי הכזב הם דיווחים שקריים הסותרים את ההודעות הרשמיות של רשויות הבריאות המוסמכות כדי לזרוע בלבול בציבור, חדשות מאיימות במטרה להחמיר את החרדה וחוסר האמון במערכות הבריאות המקומיות, בניסיון להקשות על התמודדותן של מדינות המערב להתמודד בהצלחה מול הנגיף.
במקרים רבים מצוטטות החדשות ראיות מדעיות מזויפות.
באיחוד האירופי ציינו שזוהי אסטרטגיה ארוכת טווח של ממשלת רוסיה, לערעור האמון במדע במערב, עוד טרם התפרצות הקורונה.
באיחוד יצרו קשר עם הנהלות גוגל, פייסבוק, טוויטר ומיקרוסופט, וביקשו מהן סיוע בבלימת דיווחי הכזב, "כי מוסקבה משחקת בחיי אדם".
ביוני 2020 רוסיה החלה לצאת ממדיניות הבידודים וההסגר והחלה בהכרזה על הקלות לאוכלוסייה.
כך למשל, במחוזות מסוימים ברוסיה, שבהן מספר הנדבקים נמוך, הוסרו כלל המגבלות.
ב-24 ביוני 2020 ייערך מצעד הניצחון שנדחה וליגת העל הרוסית בכדורגל תחזור כבר ב-19 ביוני 2020, אם כי תחת מגבלות.
ב-8 ביוני הוכרז על הסרת כלל המגבלות במוסקבה, למעט חובת נשיאת מסכה.
, בהמשך השבוע פורסם על הקלות בשאר המחוזות לאור נתונים שחשפו מגמה של עלייה באנשים המבריאים לעומת האנשים שנמצאים כחולי קורונה, אף על פי שממוצע הגילוי היומי עומד על 8,000-9,000 ביום.
ב-29 ביוני, סגן ראש ממשלת רוסיה דמיטרי צ'רנישנקו הודיע כי בתי הקולנוע במדינה ייפתחו ב-15 ביולי.
ב-18 ביולי נערך פסטיבל הקולנוע הראשון לאחר פרוץ המגפה, פסטיבל "GorkyFest" במסגרתו נערכה הקרנת בכורה לכמה סרטי קולנוע רוסיים.
הפסטיבל התקיים באצטדיון ניז'ני נובגורוד.
ב-23 ביולי 2020 ראש עיריית מוסקבה הדגיש כי לא ייערך סגר נוסף על העיר מוסקבה וכי רוסיה הצליחה לעצור את התפשטות, זאת על רקע נתונים שהממשל פרסם ולפיהן ישנה ירידה של 2% בקצב ההדבקה במוסקבה.
ב-24 ביולי 2020 ראש ממשלת רוסיה מיכאיל מישוסטין הודיע כי הממשלה תשלם לאזרחים שיבחרו לנפוש ברוסיה, עד לפתיחת הגבולות.
בעקבות התפשטות הנגיף חברות רבות נפגעו כלכלית.
כאשר חברות בודדות בדומה לחברות בעולם, אפשרו לעובדיהן לעבוד מהבית, כאשר תפקידם מאפשר עבודה סדירה מהבית.
בשל הנחיות ההתקהלות, עסקים רבים נאלצו להוציא עובדים לחופשה או לפטר עובדים.
ברם, בהנחיית הממשלה כלל העובדים שוחררו לחופשה בתשלום למשך שבוע שלם שלאחריו, הממשלה תנחה את המשק הרוסי באשר להמשך פעילות.
במוסקבה ובפרבריה, שהפכו למוקד ההתפרצות עם מספר הנדבקים הגדול ביותר, הוטל סגר כללי שאילץ את התושבים לסגל לעצמם אורח חיים של עבודה מהבית ושמירת מרחק זה מזה.
ב-20 בפברואר 2020 שר האוצר אנטון סילואנוב אמר כי רוסיה מפסידה כמיליארד רובל מדי יום בשל המגפה, בייחוד עקב הירידה בסחר עם סין.
עוד באותו יום, איגוד סוכנות הנסיעות ברוסיה (ATOR) פנה לראש ממשלת רוסיה מיכאיל מישוסטין בבקשה לשקול אפשרות לפצותם על הפסדים בשל המצב.
על פי הערכות ראשוניות, הפסדיהם הסתכמו ב-450 מיליון רובל לערך ועל פי נתוני ATOR, מפעילי התיירות הנכנסת ספגו הפסדים של 140 מיליון רובל.
מוקדם יותר, משרד האוצר הסכים עם הערכות משרד התחבורה על כמות ההפסדים שספגו חברות התעופה הרוסיות עקב הפסקת הטיסות לסין ובהמשך לשאר העולם, סכום שמגיע לכדי 1.6 מיליארד רובל.
בנוסף, בשל סגירת מפעלים סיניים לייצור חומרים תרופתיים פעילים, הייתה סכנה של מחסור בתרופות מסוימות, מכיוון ש-75% מהחומרים התרופתיים בשוק הרוסי נרכשים בסין.
בהמשך סכומים אלה גדלו משמעותית בשל התכווצות המשק הרוסי עצמו עם התפשטות המגפה.
תעשיית הרכב ברוסיה נכנסה לקפאון בשל שיבושים בעבודה עקב השעיית הייצור במפעלים הרוסים של פולקסווגן, פז'ו וסיטרואן.
בשל התפרצות המגפה בעולם ניטשה מלחמת מחירים בין ערב הסעודית לרוסיה על רקע בקשת הסעודים לצמצם את ייצור הנפט בשל עלותו הלא כדאית בזמנים של חוסר ודאות והסגרים בכל העולם שמובילים לכך שפחות אנשים נעים ברכבים ולכן הביקוש לנפט יורד.
ניכרה גם מעורבות אמריקאית במלחמת המחירים הזאת.
השפעתה הכלכלית של המגפה הייתה החמורה ביותר בהיסטוריה של כלכלת רוסיה, מאז משבר הרובל (1998).
בינואר 2021 דיווח השירות הפדרלי לסטטיסטיקה ממלכתית כי מספר המובטלים במדינה עמד על כ-4,5 מיליון איש.
שהוא ב-1,5% יותר מאשר שנה קודם לכן.
בעקבות התפרצות הנגיף שאסרה קיום אירועים המוניים, תחרויות ספורט לאומיות רבות בוטלו והביאו לכך שלראשונה בתולדות הפדרציה הרוסית הוכרזו אלופות לאומיות בענפים שונים עוד לפני תום העונה בפועל.
לוקומוטיב נובוסיבירסק הוכרזה לאלופת רוסיה בכדורעף גברים ובכך זכתה באליפות הלאומית הראשונה בתולדותיה.
דינמו קאזאן הוכרזה לאלופת רוסיה בכדורעף נשים בשל היותה במקום הראשון בטבלת העונה הסדירה.
עונת 2019/2020 בליגה המאוחדת של VTB נסגרה ללא הכרזת אלופה, אך הביאה לחילוקי דעות בקרב מועדוני הכדורסל ובייחוד חימקי מוסקבה שדרשה להיות מוכרזת כאלופה, מאחר שסיימה את העונה הסדירה במקום הראשון עם מאזן של 18 ניצחונות והפסד אחד בלבד, בעוד סגניתה צסק"א עם מאזן של 15 ניצחונות וארבעה הפסדים.
הוחלט כי התאחדות הכדורסל הרוסית תכריע בישיבת דירקטוריון את מיקומי הליגה הסופיים.
ממשלת פרימוריה החליטה לעצור את מימון מועדוני הספורט המקצועניים על מנת להפנות את הכספים המיועדים להם למערכת הבריאות המחוזית.
בשל החלטה זו, אדמירל ולדיווסטוק לא תתמודד בליגת KHL ומועדון לוץ' ולדיווסטוק יורד מהליגה הלאומית לליגה המקצוענית.
בעקבות קיצוץ בתקציביהן על רקע הנחיצות להקצות משאבים לטיפול בנגיף מספר קבוצות כדורגל, כמו אוונגרד קורסק וארמאוויר, החליטו לרדת לליגה השנייה על מנת לחסוך בכספים.
עונת 2019/2020 בליגת המשנה הרוסית בכדורגל הופסקה, כששני המקומות הראשונים (רוטור וחימקי) הוכרזו כקבוצות שתעפלנה לעונת 2020/2021 בליגת העל הרוסית בכדורגל.
ב-7 במאי נודע שהאוליגרך לאוניד פדון, הבעלים של מועדון הכדורגל ספרטק מוסקבה נדבק בנגיף ואושפז.
בהמשך דווח גם על כמה שחקני כדורגל שנדבקו והוכנסו לבידוד.
עם זאת, הדבר לא השפיע על תוכניות חידוש הליגה.
עונת 2020/2021 בליגת העל הרוסית בכדורגל נפתחה שבועיים וחצי לאחר שהסתיימה העונה הקודמת והוחלט להגביל את כמות הצופים במשחקים לכדי 10% מתכולת האצטדיון תוך שמירה על כללי ריחוק חברתי ועטיית מסכות.
בנוסף, הוחלט כי אם קבוצה שמרבית שחקניה נדבקו לא תוכל לצאת למשחק ייפסק נגדה הפסד טכני.
אם בתום העונה הקבוצה תהיה במקום האחרון ונפסקו לה 2 הפסדים טכניים לפחות במהלך העונה, היא לא תרד ליגה.
כך היה במקרה של רוטור וולגוגרד שנפסקו לה הפסדים טכניים לאחר ששחקניה נדבקו בנגיף.
בספטמבר 2020 בוטל גביע הקרמלין, אף על פי שביולי 2020 הוחזרו מרבית משחקי הליגות בענפי הספורט השונים תוך מגבלות על הכנסת צופים.
ב־1 במאי 2021 אושרה לראשונה הכנסת 75% מתכולת אצטדיון גזפרום ארנה בסנקט פטרבורג (שהם כ־40,000 צופים) למשחק דרבי ערי הבירה, בין זניט סנקט פטרבורג ללוקומוטיב.
כבשאר העולם, הפקות קולנוע רבות הוקפאו (כדוגמת הסרט "האמן ומרגריטה" מאת ניקולאי לבדב שהפקתו הוקפאה וסרטה של כריסטינה אסמוס, "לחמים") וסרטים שהיו אמורים לצאת לאקרנים נדחו לתאריכים מאוחרים יותר.
נוסף לכך, טקסי חלוקת פרסים כמו פרס ניקה נדחה.
טקס פרס APKiT נערך באמצעות אפליקציית זום באינטרנט.
סרטים אחרים שתוכננו לצאת לאקרנים יצאו במקום זה לצפייה ישירה באינטרנט כמו הסרטים ספוטניק ופיה.
סרטים בולטים שיציאתם לאקרנים נדחתה —
סטרלצוב, יציאתו נדחתה ממרץ לספטמבר 2020
צוערי פודולסק, יציאתו נדחתה מאפריל לנובמבר 2020
מחליקיים של כסף, יציאתו נדחתה לדצמבר 2020
Sheena667 (סרטו של גריגורי דובריגין), יציאתו נדחתה לשנת 2021
על הקצה, יציאתו נדחתה לנובמבר 2020.
המעונות (סרט הביכורים של רומן וסיאנוב), צילומיו הוקפאו.
קאחה הישיר, נדחה מאפריל לנובמבר 2020
ביולי 2020 בתי הקולנוע יצאו בפרויקט שיווקי שנועד לעודד את הצופים לחזור לבתי הקולנוע תוך הדגשת צעדי המניעה שמתבצעים בבתי הקולנוע לאור המציאות החדשה (ИдемВКино.РФ).
בעקבות הגבלת ההתקהלויות במהלך ההצבעה במשאל העם על התיקונים לחוקה, חלק נכבד מההצבעה הועבר להצבעה אלקטרונית.
במקור תוכנן לערוך את המשאל ב-22 באפריל 2020, ברם המגפה אילצה את הנשיא פוטין להודיע על דחיית ההצבעה למועד מאוחר יותר.
היה זה משאל העם הראשון מאז המשאל לאימוץ החוקה הרוסית בשנת 1993. בעקבות משבר הקורונה התאפשרה הצבעה ממוחשבת מרחוק בשיטת בחירות באינטרנט באמצעות פורטל השירותים הציבוריים של הפדרציה הרוסית, מבלי שהיה צורך להגיע לקלפיות, כשהקלפיות פתוחות עם מערך עיבוד פתקי הצבעה עבור אוכלוסייה במחוזות שלא הוגדרה בהן יכולת הצבעה מרחוק.
בהצבעה האינטרנטית הצביעו מעל מיליון איש במוסקבה ובניז'ני נובגורוד.
ההצבעה בבחירות לרשויות המקומיות התפרסה על פני 3 ימים, מ-11 בספטמבר עד 13 בספטמבר 2020, כדי לאפשר הצבעה כללית ללא עומס על שרתי ההצבעה באינטרנט ובתשתיות המחשוב.
מאותה סיבה גם הבחירות הפרלמנטריות ברוסיה 2021 התפרסו על פני 3 ימי הצבעה.
מגפת הקורונה התפשטה לרפובליקה הדומיניקנית ב-1 במרץ 2020. ההתפרצות נגרמה בעקבות חזרתו של גבר בן 62 מאיטליה למדינה.
ב-1 במרץ 2020, אושר מקרה ההידבקות הראשון במדינה ובאיים הקריביים.
גבר בן 62 מאיטליה נכנס למדינה ב-22 בפברואר וחלה ב-24 בפברואר.
הוא הועבר לבית החולים הצבאי רמון לארה.
ב-6 במרץ אושר מקרה ההדבקות השני במדינה, כאשר פורסם כי תייר קנדי נדבק בנגיף.
ב-8 במרץ אושרו שלושה מקרים נוספים.
שלושתם תיירים דומיניקנים שהגיעו מטיול באיטליה.
ב-13 במרץ, שר הבריאות של הרפובליקה הדומיניקנית אישר שישה מקרי הידבקות חדשים שהובילו לכך שיש במדינה נכון ל-14 במרץ 2020, כ-11 מקרי הידבקות.
כל ששת הנדבקים החדשים היו מחוץ למדינה ב-14 הימים שקדמו לגילוי.
ב-16 במרץ אישר שר הבריאות עשרה מקרים חדשים, סך המקרים שאושרו נכון למועד זה הם 21. הוכרז על מוות אחד, של אדם בן 47 עם היסטוריה של מחלות רקע (HIV ושחפת), שאושר כחולה קורונה, אשר הגיע מטיול בספרד.
ישנם 25 אנשים נוספים אשר ממתינים לתוצאות הבדיקה.
משרד הבריאות הודיע כי מבין 21 המקרים שאושרו, 2 נמצאים בבידוד ביתי והשאר מאושפזים במצב יציב.
ב-18 במרץ אישר שר הבריאות 13 מקרים חדשים, סך המקרים שאושרו נכון למועד זה הם 34. מקרה מוות שני נרשם.
ב-20 במרץ 2020 הממשלה הכריזה על עוצר לילי חובה משעה 20:00 עד 6 בבוקר עד 3 באפריל, פרט לרופאים ועובדי ענף הבריאות, עיתונאים ושומרים.
ב-20 במרץ אישר שר הבריאות 38 מקרים חדשים, שהביאו את מספר המקרים שאושרו נכון למועד זה ל-34.
ב-21 במרץ אישר שר הבריאות 40 מקרי הדבקה, ומקרה מוות אחד, מה שהביא את מקרי ההדבקה ל-112 ו-3 מקרי מוות.
ב-22 במרץ אישר שר הבריאות 90 מקרים חדשים, שהביאו את מספר הנדבקים ל-202. 88 מקרים אלה התגלו במחוז דיסטריטו נסיונאל.
ב-23 במרץ אישר שר הבריאות 43 מקרי הדבקות חדשים, שהביאו את מספר החולים ל-245. כמו כן, דווחו על 3 אנשים שנבראו מהנגיף.
לא דווח על מקרי מוות חדשים.
ב-24 במרץ הודיע שר בריאות על 67 חולים חדשים, שהביאו את מספר החולים הכולל ל-312. הוכרזו 3 מקרי מוות נוספים.
ב-26 במרץ 2020 האריכה הממשלה את העוצר הלילי משעה 17:00 עד 6 בבוקר.
באותו היום דווח כי מספר החולים במדינה עמד על 488 ו-10 מקרי מוות.
על פי העלון האפידמיולוגי שפורסם ב-4 בנובמבר 2020 על ידי משרד הבריאות, 19,717 מקרים נותרים פעילים ו-106,304 תואמים לאנשים שהחלימו מהמחלה.
התפרצות נגיף הקורונה התפשטה לקולומביה ב-6 במרץ 2020.
ב-6 במרץ אישר משרד הבריאות וההגנה החברתית של קולומביה את מקרה ההידבקות הראשון במדינה.
באותו המקרה פורסם כי אישה בת 19, נדבקה בנגיף הקורונה כאשר שהתה במילאנו, איטליה.
ב-9 במרץ אושרו שני מקרי הידבקות נוספים.
ב-11 במרץ אושרו שלושה מקרי הידבקות נוספים.
בהמשך אותו היום, אושרו עוד שלושה מקרי הידבקות נוספים ובכך נדבקו בסך הכול 9 אנשים במדינה.
ב-12 במרץ אושרו ארבעה מקרי הידבקות נוספים, שניים בבוגוטה ושניים בנייבה.
כבר באותו היום הכריזו רשויות השלטון של קולומביה על מצב חירום בריאותי, כאשר השעו את כל האירועים הציבוריים בהם היו מעורבים יותר מ-500 איש וכן נקטו באמצעים שנועדו למנוע עגינה של ספינות שיט בכל נמל לאומי במדינה.
ב-13 במרץ דווח על שלושה מקרי הידבקות חדשים; אחד בבוגוטה, אחד בפלמירה והשלישי בווילביצ'נסיו.
הנשיא איוואן דוקה הודיע כי החל מ-16 במרץ, הכניסה לקולומביה תוגבל עבור תיירים שהיו באירופה או באסיה במהלך 14 הימים האחרונים.
אזרחים ותושבים קולומביאנים שהיו באירופה או באסיה יוכלו להיכנס למדינה, אך עליהם לבודד את עצמם במשך 14 ימים כאמצעי זהירות.
בנוסף, הודיע דוקה כי קולומביה תסגור את כל מעברי הגבול שלה עם ונצואלה, החל מ-14 במרץ.
זאת בעקבות כך שסוכנות הידיעות האמריקאית אסוֹשייטד פְּרס דיווחה כי מומחים חוששים שמשבר הפליטים בוונצואלה עשוי להגביר את התפשטות הנגיף והוסיפו כי הדבר עלול להשפיע על קולומביה.
ב-15 במרץ הודיע הנשיא איוואן דוקה, יחד עם משרדי הבריאות והחינוך, על השבתת השיעורים לכל בתי הספר הציבוריים והפרטיים והאוניברסיטאות במדינה.
ב-17 במרץ, הכריז נשיא קולומביה איוואן דוקה על מצב החירום והודיע כי ינקטו צעדים כלכליים.
האמצעי הראשון שננקט למען הגנה על קשישים הוא הוצאת צו בידוד חובה החל מהשעה 7:00 בבוקר ב-20 במרץ עד 31 במאי לכל המבוגרים מעל גיל 70. עליהם להישאר בבית מגוריהם.
גופי ממשל הונחו להנגיש להם את קבלת הפנסיות, התרופות, הבריאות או המזון שלהם בבית.
ב-19 במרץ, פורסם כי מספר החולים במדינה עלה ל-93.
ב-20 במרץ 2020 מספר החולים במדינה עלה ל-145. בערב אותו היום, הודיע הנשיא איוואן דוקה על הסגר בפרישה ארצית במשך 19 יום, החל מ-24 במרץ בחצות ועד 12 באפריל בחצות.
ב-21 במרץ דיווח משרד הבריאות בקולומביה על מקרה מוות ראשון במדינה.
המנוח הוא אדם בן 58 שעבד בתור נהג מונית בעיר החוף קרטחנה.
ב-22 במרץ 2020 אישר משרד הבריאות מקרה מוות שני, אישה כבת 70 מיומבו שבתה חזרה מקובה ב-2 במרץ ודיווחה כי הייתה קשר עם שני אנשים מארצות הברית, אחד מתוכם נמצא חיובי לנגיף הקורונה.
ב-23 במרץ 2020 דיווח משרד הבריאות על נפטר חדש, גבר בן 88 מסנטה מרתה, שככל הנראה נדבק בנגיף לאחר שנפגש עם כמה תיירים מאירופה בקפיטריה בבירת מגדלנה.
באותו היום מספר החולים במדינה עלה ל-277. ב-25 במרץ, דווח על 470 חולים במדינה תוך שפורסם כי יש ארבעה מתים ושמונה מחלימים.
ב-3 באפריל דווח כי יש במדינה 1,267 חולים, 25 מתים ו-55 מחלימים.
ב-20 במאי, הנשיא איוואן דוקה הודיע כי הסגר במדינה יוארך עד לסוף החודש.
זו הפעם הרביעית שהנשיא מאריך את תוקף הסגר, שהחל בסוף מרץ.
מצב החירום במדינה, שהיה אמור להסתיים ב-31 במאי, הוארך גם הוא בשלושה חודשים.
קרוב ל-17 אלף בני אדם נדבקו בקורונה במדינה ויותר מ-600 איש מתו מהנגיף.
בעיירה לטיסיה, השוכנת על גדות נהר האמזונס באזור שליד פרו וברזיל, אובחנו כמעט 1,300 נדבקים.
הרשויות הפנו אצבע מאשימה לעבר ברזיל, וטענו כי העלייה במספר הנדבקים קשורה להתפרצות בשטחיה.
הנשיא איוון דוקה שלח לגבול שבין המדינות כוחות צבא.
באזורים בקולומביה שבהם נוכחות הרשויות הייתה דלילה, מי שאכפו את הגבלות הקורונה היו ארגונים חמושים.
בהמשך, תחומים רבים החלו להיפתח מחדש בהדרגה.
כך למשל, מסעדות יכלו לפעול בתפוסה של 25%, אך אירועים גדולים עדיין אסורים.
גם בשנת 2021 התמודדה המדינה עם המגפה, מה שדרש צעדים כמו עוצר לילה וקיצור שבוע העבודה.
מגפת הקורונה הגיעה לפרו ב-6 במרץ 2020.
ב-6 במרץ 2020, פורסם מקרה ההידבקות הראשון בפרו.
ב-10 באותו החודש, אושרו אחד עשר מקרי הידבקות נוספים, מתוכם שבעה היו קשורים למקרה הראשון אשר דווח עליו כמה ימים קודם לכן.
ההערכה של משרד הבריאות הפרואני הייתה שאם הנגיף יחל להתפשט במדינה, בתוך ימים מספר הנדבקים עלול להגיע לבין 10 ל-20 אלף איש.
למחרת, נרשמו שני מקרי הידבקות חדשים.
בשל המגפה שהלכה, התפשטה והחמירה, החליטה ממשלת פרו לבטל את הלימודים בבתי הספר הציבוריים והפרטיים כאמצעי זהירות, עד 30 במרץ.
ב-16 במרץ 2020 הכריז הנשיא הפרואני מרטין ויסקרה על סגר מלא במדינה שייימשך שבועיים שנכנסו לתוקפו ב-17 במרץ 2020 בחצות.
במסגרתו נסגרו עסקים, חנויות אתרי תיירות וגם גבולות המדינה.
ב-17 במרץ, ביום השני לסגר המלא, נדרשו האזרחים למלא טופס מקוון על מנת לקבל אישור לעזוב את הבית.
הצבא צעד ברחובות לימה כדי לאכוף זאת, ואנשים לא הורשו ללכת יחד.
באותו ערב בשעה 20:00 אחר מאמץ מאורגן יצאו פרואנים ותושבים בפרו למרפסותיהם ולחלונותיהם כדי למחוא כפיים לעובדי קו החזית כמו רופאים, הצבא, בעלי חנויות השוק והמשטרה, כדי להריע למאמציהם במהלך המגפה.
ב-18 במרץ, הידקה הממשלה את אמצעי ההסגר, תוך הטלת עוצר משעה 20:00 בערב, אז אסור לאזרחים לעזוב את בתיהם.
אישה שנראתה מוציאה את האשפה באותו הלילה, הזעיקה תריסר ניידות משטרה ואופנועים ונעצרה.
באותו הלילה נעצרו 153 אנשים נוספים נעצרו בלימה וקייאו בגין הפרת העוצר.
ב-19 במרץ 2020 דווח על מקרה מוות ראשון כתוצאה מהנגיף.
באותו היום עודכן מניין המתים ל-3.
ב-20 במרץ, הודיעה הנשיא מרטין ויסקרה כי אליזבת הינוסטרוזה תפוטר מתפקידה כשרת הבריאות לטובת ויקטור זמורה מסיה, שלדברי הנשיא בעל ניסיון רב יותר בתחום הבריאות הציבורית ומנוסה בהתמודדות מגפתה זו.
הנשיא צוטט באומרו כי אם כל האזרחים יכבדו את ההסגר ויעמוד בהגבלות, ניתן יהיה להעלים את מצב החירום בן 15 הימים.
ב-21 במרץ, הודיע נשיא פרו במסיבת עיתונאים, כי עד כה בוצעו 4,985 דגימות, 318 יצאו חיוביות, בנוסף ל-5 מתים.
מקרה המוות האחרון התרחש בפיאורה; גבר בן 82, לפי הפרוטוקולים, יש לשרוף את גופתו.
ב-22 במרץ, עלה מספר החולים במדינה ל-363. ב-23 במרץ עלה מספר החולים ל-395. ב-25 במרץ, דווח כי יש במדינה 480 חולים, תשעה מתים ומחלים אחד.
ב-26 במרץ 2020 הוארך מצב החירום במדינה ב-13 ימים.
באותו היום דווח כי סכום החולים במדינה עלה ל-580. ב-3 באפריל דווח כי מספר החולים במדינה זינק ל-1,595 חולים, 61 מתים ו-537 מבריאים בסך הכול.
ב-2 באפריל, דווח שהיו כ-500 יחידות לטיפול נמרץ במדינה כשהממשלה התאמצה לרכוש.
ב-23 באפריל, תוך בתשעת הימים האחרונים הוכפל מספר החולים מעשרת אלפים לעשרים אלף.
יום קודם, דווח שבוצעו במדינה סך הכל 155 אלף בדיקות קורונה, הכמות הרבה ביותר ביחס לאזור.
ב-5 במאי, היו הקלות בסגר עבור הכורים במדינה.
ב-8 במאי, הוחלט שהסגר יימשך עד 24 במאי.
ב-23 במאי, היו במדינה 2.5 מיטות טיפול נמרץ על כל 100,000 תושבים (רבע מהסטנדרט העולמי).
בכלי התקשורת שודרו תמונות של מטופלים שקיבלו חמצן על כיסאות גלגלים.
הרופאים שם אמרו כי רוב החולים היו עובדים העוסקים בעבודות פשוטות, כמו שומרי חנויות, נהגי מוניות או מוכרים בשווקים.
בספטמבר פרו הייתה המדינה בעלת שיעור התמותה הגבוה ביותר ביחס לגודל האוכלוסייה (פרט לסן מרינו הזעירה).
ביוני 2021 הודיעה הממשלה הפרואנית על חישוב מחדש של מספר המתים ממגפת הקורונה במדינה, וקבעו לאחר חישוב חוזר לשנות את מספר המתים מ-69,000 ל-187,847 מקרי תמותה, ובכך הפכה פרו למדינה עם הכי הרבה מתים ביחס לגודל האוכלוסייה.
מגפת הקורונה התפשטה לפרגוואי ב-7 במרץ 2020.
ב-7 במרץ 2020, פורסם לראשונה כי נגיף הקורונה התפשט בפרגוואי, תוך שבעקבותיו נדבק גבר בן 32 שהגיע מאקוודור ושהה באסונסיון, עיר הבירה של פרגוואי.
ב-10 במרץ, ממשלת פרגוואי אסרה לקיים אירועים ציבוריים, תוך שאסרה להמשיך לבתי הספר ללמד.
זאת במטרה לצמצמם את התפשטות הנגיף במדינה.
ב-13 במרץ השעתה ממשלת פרגוואי את הטיסות מאירופה למדינה.
באותו היום אושר מקרה הידבקות נוסף.
ב-15 במרץ אישרה ממשלת פרגוואי סגירות חלקיות של גבולותיהן, הגבלת קהלים והטלת עוצר לילי ברחבי המדינה.
ב-20 במרץ אישרה פרגוואי מקרה מוות ראשון במדינה, והאריכה את ההסגר עד ל-12 באפריל.
מדיניות הבידוד החברתי תימשך שבוע.
ב-25 במרץ, דווח כי יש במדינה שלושה מקרי מוות ו-37 חולים בסך הכול.
מאוחר יותר באותו יום עלה מספר החולים ל-41. ב-3 באפריל פורסם כי יש במדינה 92 חולים, 3 מתים ו-6 מבריאים.
במאי 2020, דווח על עשרה מקרי מוות, 370 מקרי הדבקה (מתוכם חמישה במצב קשה) ו-119 מקרי הבראה במדינה.
מגפת הקורונה התפשטה לקפריסין ב-9 במרץ 2020. מקרה ההידבקות הראשון בקפריסין פורסם ב-9 במרץ 2020.
ב-9 במרץ 2020, אישרה ממשלת קפריסין את שני מקרי ההידבקות הראשונים של נגיף הקורונה במדינה; גבר בן 25 מלימסול שחזר מאיטליה ומומחה לבריאות בן 64 מניקוסיה שחזר מהממלכה המאוחדת.
יומיים לאחר מכן, אושרו ארבעה מקרי הידבקות נוספים בנגיף הקורונה; שני קפריסאים-יוונים שחזרו מבריטניה יום קודם ונהג מונית אחד מפאפוס, שגם הנכד שלו אושפז.
שלושתם נלקחו לבית החולים הכללי של פמגוסטה.
ב-21 במרץ התרחש מקרה המוות הראשון מקורונה במדינה.
ב-23 במרץ הכריז נשיא קפריסין, ניקוס אנסטסיאדיס על סגר מלא עד 13 באפריל.
הנשיא הודיע כי הסגר יחל ביום שלישי, 25 במרץ.
ב-26 באפריל 2021 הוחל סגר בקפריסין.
במקביל הודיעה קפריסין על כוונתה לאפשר כניסת תיירים מחוסנים ללא ביצוע בדיקת קורונה וללא צורך בבידוד.
מגפת הקורונה התפשטה לקובה ב-11 במרץ 2020. מקרה ההידבקות הראשון בקובה פורסם ב-11 במרץ 2020.
מגפת הקורונה התפשטה לתוניסיה ב-2 במרץ 2020. מקרה ההידבקות הראשון בתוניסיה פורסם ב-2 במרץ 2020. ב-5 במאי 2023 הודיע ארגון הבריאות העולמי כי מגפת הקורונה כבר אינה מצב חירום עולמי, בשל ירידת שיעור התמותה העולמי מהמחלה לכ-3,500 בני אדם בשבוע בחודש הקודם.
ממשלת תוניסיה אישרה את מקרה ההידבקות הראשון במדינה ב-2 במרץ 2020, כאשר פורסם כי הנדבק הוא גבר תוניסאי בן 40 מגאפסה אשר שב מאיטליה.
בנוסף לכך, 74 אנשים שנחשדו בכך שנדבקו בנגיף התבקשו להישאר בביתם וחל עליהם איסור לצאת ממנו.
שניים מתוך 74 האנשים שנחשדו בכך שנדבקו בנגיף הפרו את צו איסור היציאה מהבית ומשרד הבריאות המקומי בתוניסיה החליט לנקוט נגדם בהליכים משפטיים.
ב-14 במרץ, פורסם באופן רשמי כי יש במדינה 18 נדבקים, תוך שפורסם כי יש למעלה מ-2,000 אנשים שנחשדו כנושאי הנגיף.
בהמשך, פורסם כי יש למעלה מ-5,000 אנשים שנחשדו כנושאי הנגיף.
בשלושת הימים שחלו לאחר מכן, פורסם כי מספר הנדבקים במדינה עלה ל-29, תוך שדווח על מקרה ההבראה הראשון במדינה.
ב-25 במרץ, דווחה על 173 חולים, חמישה מתים ושני מחלימים במדינה.
כחלק מההתמודדות עם הנגיף, נסגרו בתי ספר, גנים, חלק ממקומות העבודה ומקומות בילוי, ונאסרו התקהלויות.
כמו כן, ראש הממשלה אליאס אל-פח'פאח' הודיע על סגירת הגבולות האוויריים והימיים של המדינה.
כמו כן, הוטלו סגר ועוצר.
ב-3 באפריל 2020, דווח באופן רשמי על 495 חולים, 18 מתים ו-5 מבריאים במדינה.
ב-13 במאי, היו הקלות בסגר.
ב-3 ביוני, נפתחו מסגדים ובתי קפה.
ב-8 ביוני, בוטל העוצר במדינה.
לקראת סוף אוקטובר 2020, נודע כי מספר המתים במדינה זינק ל-983, תוך שדווח על כ-52,399 חולים ועל 5,032 אנשים שהצליחו להבריא.
המדינה נאלצה ליזום צעדי ריחוק חברתי.
המדינה התמודדה עם המגפה גם במהלך שנת 2021.
ביולי 2021 היו מחאות על רקע המצב הכלכלי.
הנשיא סעיד אמר כי הצבא יקבל את הטיפול במגפת הקורונה, בשעת הסלמה של המאבק בינו לבין ראש הממשלה הישאם משישי הנסוב סביב סמכויותיהם והבריתות הפוליטיות שלהם, ובזמן שהמדינה נאבקה בהתפרצות קשה של הנגיף.
הדברים של הנשיא נאמרו אחרי שמשישי הדיח את שר הבריאות פאוזי מהדי, לאחר שהחליפו האשמות על הטיפול במגפה והקצב האיטי של קמפיין החיסונים.
בעקבות המחאות פיטר הנשיא את משישי והקפיא את פעילות בית הנבחרים.
במקביל, האריך סעיד את הגבלות הקורונה בתוניסיה.
+התפרצות נגיף הקורונה בתוניסיה לפי אזור (נכון ליוני 2020)מחוזותמקרי הדבקהמוותהבריאותוניס11220אריאנה6730מדנין5720בן ארוס4900סוסה4510קבילי3000מונסתיר2700ספקס2230ביזרטה1510נאבל1110מנובה1000מהדיה810טטאוניה911גאבס700קף510גאפסה501סידי באוסייד510קירואן401זגחואן200קסרין200טוזיאור100בג'ה100סך הכול495185מקור: משרד הבריאות הציבורי
במהלך המגפה, החלו הפגנות על רקע המצב הכלכלי.
מגפת הקורונה החלה כהתפרצות מסתורית של דלקת ריאות בווהאן, בירת מחוז חוביי ברפובליקה העממית של סין.
התפרצות המחלה הפוטנציאלית משכה עד מהרה את תשומת הלב הלאומית, כולל זו של נציבות הבריאות הלאומית בבייג'ינג ששלחה מומחים לווהאן למחרת.
הרשויות הסיניות הודיעו על כך רשמית לארגון הבריאות העולמי באותו יום.
ב-8 בינואר 2020 זוהו המקרים כנגיף קורונה חדש ורצף הגנום שלו פורסם.
ביקורת ציבורית ותקשורתית עלתה בעקבות העיכוב בתגובות של הרשויות בווהאן וחוביי וכמי שלא מצליחות להכיל את ההתפרצות בשלב המוקדם שלה.
עד 29 בינואר התפשט הנגיף לכל מחוזות סין היבשתית.
כל המחוזות במדינה יזמו תגובת מערכת לשעת חירום כשארגון הבריאות העולמי הכריז על התפרצות כמצב חירום של בריאות הציבור בעל חשש בינלאומי ב-31 בינואר וציין את החשש מהתפשטות במדינות אחרות, במיוחד כאלו ללא מערכות בריאות חזקות.
עד 8 בפברואר, למעלה מ-724 מתו מדלקת ריאות הקשורה לנגיף החדש ואושרו כי נרשמו 34,878 מקרי הידבקות.
רק בחוביי היו 24,953 מקרים של הנגיף ו-699 מקרי מוות.
ייתכן שממשלת סין צינזרה דיונים אודות ההתפרצות מאז תחילת התפשטותה.
ב-25 בינואר הזהיר מזכ"ל המפלגה הקומוניסטית הסינית שי ג'ינפינג מפני "מצב חמור".
המפלגה הקימה קבוצה מיוחדת לשליטה במגפה, שהונהגה על ידי ראש הממשלה לי קיאנג.
חגיגות השנה החדשה בסין בוטלו.
טמפרטורות הנוסעים ברחבי הארץ נבדקו והרשויות החלו לספק הנחיות לאזורים שונים כולל ווהאן וחוביי.
שירותי אוטובוסים בין מחוזיים רבים ושירותי רכבות הושעו.
עד 29 בינואר, כל ערי חוביי הוכנסו להסגר.
חוקי עוצר יושמו בהואנגנג, וונג'ואו ובערים אחרות ביבשת.
בפברואר 2020, האזור גם ראה מחסור עצום במסכות פנים וציוד מגן אחר, אף על פי שהיה מוקד הייצור העולמי של מוצרים אלה.
מדינות אחרות תרמו ציוד רפואי כדי לסייע לסין להתמודד עם המגפה.
ב-25 בפברואר, מספר המקרים שאושרו מחוץ לסין היבשתית עלה לראשונה על המקרים מבפנים; ארגון הבריאות העולמי שיבח את יעילות הצעדים שננקטו במדינה עצמה.
עד 6 במרץ המספר המדווח של מקרים חדשים ירד למעט פחות ממאה מדינות ביום, לעומת אלפים ביום בשיא המשבר.
ב-13 במרץ, מספר המקרים שיובאו עבר לראשונה את מספר המקרים החדשים שהועברו בתוך הקהילה במדינה.
הפחד, האפליה האזורית בסין והאפליה הגזעית בסין ומחוצה לה גברו עם מספרם ההולך וגדל של מקרים מדווחים של הידבקויות למרות קריאות להפסיק את האפליה מצד ממשלות רבות.
כמה שמועות נפוצו ברחבי הרשתות החברתיות הסיניות, לצד המלצות ומאמצים נגד שמועות מצד התקשורת וממשלות שונות.
ממשלת הרפובליקה העממית של סין פעלה לצנזר את הדיווחים והביקורת על המשבר ולהציג את התגובה הרשמית להתפרצות באור חיובי.
הם גם סיפקו סיוע הומניטרי למדינות אחרות המתמודדות עם הנגיף.
גורמי חדשות דיווחו על חשש שממשלת סין דיווחה בכוונה תחילה על היקף ההידבקויות ורמת התמותה.
ב-26 ביולי, סין ראתה את מספר המקרים היומי הגבוה ביותר מאז מרץ.
אך מאז חלה ירידה משמעותית בדיווחים אודות רמת התחלואה.
בספטמבר 2020, המרכז הסיני לבקרת מחלות ומניעתן הודיע כי ארבעת חיסונים יהיו מוכנים להפצה בנובמבר או דצמבר 2020, כאשר ענקית התרופות הממשלתית "סינופארם" וחברת הביוטק "סינובאק" (Sinovac) מפתחות שלושה חיסונים במסגרת תוכנית החירום הלאומית.
חיסון רביעי, שנמצא בפיתוח חברת "קאנסינו ביולוג'יקס" (CanSino Biologics), אושר לשימוש בצבא סין כבר ביוני.
בחודש יולי אמרה סינופארם כי החיסון שלה עשוי להיות מוכן לשימוש הציבור עד סוף השנה, לאחר סיכום שלב שלוש של הניסויים הקליניים.
במהלך חודש דצמבר 2019 זוהו מספר מקרים של דלקת ריאות חמורה שלא הושפעה מטיפול אנטיביוטי שנגרמה מנגיף לא מזוהה בעיר ווהאן במחוז חוביי שבסין.
בסוף דצמבר זוהה נגיף חדש בדגימה שהועברה למעבדת המחקר Vision Medicals בעיר גואנגג'ואו.
המעבדה זיהתה דמיון רב בין הנגיף החדש שזוהה לנגיף הסארס, שגרם להתפרצות קטלנית במהלך 2003 שבה מתו כ־800 אנשים.
נוכח חומרת הממצא והחשש מהתפרצות חדשה יצרו אנשי המעבדה קשר ישיר עם בית החולים, רשויות הבריאות באזור, והאקדמיה הסינית למדעי הרפואה, על מנת לעדכן אותם בממצא המסוכן שהתגלה.
בשלב זה זוהה הקשר בין ההתפרצות לבין שוק חוואנאן למאכלי ים בווהאן, אך לא זוהתה אפשרות ההדבקה מאדם לאדם.
בנוסף, מקרי הידבקות קלים רבים שלא הגיעו לבית החולים, הקשו על זיהוי אפשרות ההדבקה מאדם לאדם.
בתחקיר שערך העיתון SCMP בהתבסס על הדלפה של מסמך ממשלתי סיני, עלה כי התאריך המוקדם ביותר שבו אותר בדיעבד חולה קורונה הוא ב-17 בנובמבר 2019, ועד סוף חודש נובמבר אותרו בדיעבד 8 חולים.
מעבדה אחרת אליה נשלחה דגימה מחולה בסוף דצמבר, זיהתה בטעות את הנגיף כסארס במקום נגיף חדש דמוי-סארס.
אחד ממקבלי הדיווח, העביר את הדיווח אל רופא העיניים לי וואנליאנג, ששיתף את הממצא בקבוצת WeChat עם חבריו, ומשם דלף המידע לציבור הרחב באמצעות פרסום ברשתות חברתיות.
על פי מסמך ממשלתי סיני שהודלף ל־SCMP, עד סוף 2019 חלו בווהאן כ־270 חולים (חלק מהמקרים אומתו רק מאוחר יותר), וכן הצטברו עדויות על אפשרות הדבקה מאדם לאדם.
ב-27 בדצמבר 2019 בית החולים בווהאן הודיע למרכז המקומי לבקרת מחלות ומניעתן ולוועדות הבריאות המקומיות על מחלה לא מוכרת.
ב-31 בדצמבר, לאחר שמסמכים דלפו לאינטרנט, הודה המרכז כי קיימת התפרצות של דלקת ריאות הקשורה לשוק מאכלי הים של ווהאן.
התפרצות המחלה המסתורית משכה תשומת לב בקנה מידה ארצי, כולל את נציבות הבריאות הלאומית בבייג'ינג ששלחה מומחים לווהאן למחרת.
כמו כן, העבירה סין דיווח לארגון הבריאות העולמי אודות 44 מקרים של דלקת ריאות באזור ווהאן, כשנטען שהגורם להתפרצות אינו ידוע, וב־11 בינואר 2020 דיווחה על קשר בין המקרים שהתגלו לשוק מאכלי הים המקומי.
יחד עם הפרסום הראשוני לארגון הבריאות העולמי, פרסמו רשויות הבריאות המקומיים בווהאן הודעה פומבית על פיה התגלו 27 מקרים של המחלה, המקושרים לשוק מאכלי הים המקומי.
בנוסף פורסם כי לא זוהו מקרים של הדבקה מאדם לאדם או של הדבקת הצוות הרפואי, וכי המחלה ניתנת למניעה ולשליטה למחרת, הוחלט על סגירת שוק מאכלי הים בווהאן.